Broj: 711-I-828-P-101/22-02-17

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Verene Lelas Turak, pročelnice Ureda Grada Rijeke,** za davanjem očitovanja,na 160. sjednici, održanoj 17. veljače 2022., daje sljedeće

**OČITOVANJE**

**Gradonačelnik Grada Rijeke ne može za vrijeme obnašanja navedene dužnosti obavljati funkciju člana Upravnog vijeća ustanove Lučka uprava Rijeka, jer se dopuštena iznmika od opće zabrane članstva u upravnim vijećima ustanova iz članka 18. stavka 2. ZSSI/21-a, ne odnosi na općinske načelnike, gradonačelnike, župane i njihove zamjenike, sukladno odredbi članka 18. stavka 6. ZSSI/21-a.**

Obrazloženje

Verena Lelas Turak, pročelnica Ureda Grada Rijeke podnijela je zahtjev za očitovanjem koji je u knjigama ulazne pošte zaprimljen 10. veljače 2022. pod brojem: 711-U-2464-P-101/22-01-3, povodom kojeg se vodi predmet broj P-101/22.

U zahtjevu se podnositeljica poziva na odredbu članka 18. stavka 2. ZSSI/21-a kojom je iznimno obveznicima dopušteno članstvo u upravnim vijećima ustanova od posebnog državnog interesa, odnosno od posebnog interesa za jedinicu lokalne i područne (regionalne) samouprave te na odeedbu članka 18. stavka 6. ZSSI/21-a, kojom je propisano da se ova iznimka ne odnosi na općinske načelnike, gradonačelnike, župane i njihove zamjenike.

Također se poziva na odredbu članka 89. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) kojom su propisane nespojive dužnosti s istodobnim obnašanjem dužnosti općinskog načelnika, gradonačelnika, župana i njihovih zamjenika.

Navodi da je, između ostalog, istom odredbom propisano da općinski načelnik, gradonačelnik i župan te njihovi zamjenici ne mogu istodobno biti članovi upravnih tijela i nadzornih odbora trgovačkih društava u vlasništvu jedinice lokalne, odnosno područne (regionalne) samouprave ili u kojima jedinica ima većinski paket dionica ili udjela, kao i ravnatelj, djelatnik te član upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

Podnositeljica traži mišljenje Povjerenstva može li gradonačelnik Grada Rijeke biti član Upravnog vijeća ustanove Lučka uprava Rijeka, koja je proglašena od posebnog državnog interesa.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, s obzirom da se odnosi na dopuštenost članstva u upravnom vijeću ustanove gradonačelnika Grada Rijeke, obveznika iz članka 3. stavka 1. podstavka 34. ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Člankom 18. stavkom 2. ZSSI/21-a propisano je da iznimno od stavka 1. tog članka, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Sukladno članku 18. stavku 6. ZSSI/21-a, odredbe stavka 2. toga članka ne odnose se na općinske načelnike, gradonačelnike, župane i njihove zamjenike.

Člankom 22. stavkom 2. ZSSI/21-a propisano je da se obveze iz članka 18. Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Obveznike iz članka 3. ZSSI/21-a obvezuje zabrana obavljanja funkcije člana upravnog vijeća ustanove istodobno s obnašanjem javne dužnosti, pri čemu iznimno mogu obavljati ovi funkciju ako se radi o ustanovi od posebnog državnog interesa, odnosno od posbenog interesa za jedinicu lokalne i područne (regionalne) samouprave.

Međutim, odredbom članka 18. stavka 6. Zakona izričito je propisano da se ova iznimka članstva u upravnom vijeću ustanove od posebnog interesa ne odnosi na gradonačelnike.

Slijedom navedenog, temeljem članka 18. stavka 6. ZSSI/21-a, gradonačelnik Grada Rijeke ne može za vrijeme obnašanja navedene dužnosti obavljati funkciju člana Upravnog vijeća ustanove Lučka uprava Rijeka, jer je to općinskim načelnicima, gradonačelnicima, županima i njihovim zamjenicima izričito zabranjeno, neovisno o tome je li ista proglašena ustanovom od posebnog državnog interesa, odnosno od posbenog interesa za jedinicu lokalne i područne (regionalne) samouprave.

Ova zabrana obvezuje ga, sukladno odredbi članka 22. stavka 2. Zakona, i nakon prestanka obnašanja navedene dužnosti za vrijeme trajanja prava na naknadu plaće.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana